Predkladacia správa

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti č. 288/1995 Z. z. o odmenách a náhradách súdnych exekútorov, predkladá Ministerstvo spravodlivosti SR do legislatívneho procesu na základe splnomocňujúceho ustanovenia § 199 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

Účelom návrhu predkladanej vyhlášky je stanoviť výšku odmien exekútorov za jednotlivé úkony ďalšej činnosti exekútorov v nadväznosti na zmeny v Exekučnom poriadku vykonané zákonom č. 341/2005 Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a o zmene a doplnení niektorých zákonov a upraviť sumy odmien exekútorov tak, aby zodpovedali nárokom exekučnej činnosti v súčasnej sociálno-ekonomickej situácii.

Návrh vyhlášky je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

Návrh vyhlášky bude mať dopad na štátny rozpočet . Východiskom pre vyčíslenie dopadu na štátny rozpočet je priemerný nápad vecí na výživné maloletých za obdobie rokov 2003-2005, čo predstavuje 4984 vecí, pričom je zohľadnené i doručovanie písomností.  Celkové priemerné ročné náklady tak predstavujú cca 68 530,- Sk. Presnú výšku dopadu nie je možné určiť, nakoľko sa nedá predvídať množstvo vecí a výška pohľadávok vymáhaných v exekučnom konaní. Finančné prostriedky súvisiace s predmetnými činnosťami budú zabezpečené v rámci schválených limitov výdavkov kapitoly Ministerstva spravodlivosti SR v návrhu rozpočtu verejnej správy na roky 2006 až 2008. 

Návrh vyhlášky nebude mať environmentálny vplyv, ani vplyv na zamestnanosť a podnikateľské prostredie.